902 TV

Ο 902 TV ήταν ελληνικός ιδιωτικός τηλεοπτικός σταθμός πανελλαδικής εμβέλειας, που ανήκε στο ΚΚΕ και έδρευε στις εγκαταστάσεις του κόμματος στον Περισσό στη Νέα Ιωνία (Λεωφόρος Ηρακλείου 145). Το όνομά του το είχε λάβει από τον ομότιτλο και ομόσταβλο ραδιοφωνικό σταθμό.

Ιστορία
Ο 902 TV ξεκίνησε τη λειτουργία του για πρώτη φορά τον Απρίλιο του 1990. Οι πρώτες του εκπομπές πραγματοποιήθηκαν πειραματικά τον Φεβρουάριο του 1991, με τις μεταδόσεις από το 13ο συνέδριο του ΚΚΕ ενώ μετέδιδε πλήρες πρόγραμμα από το επόμενο έτος. Ο σταθμός, παρότι ήταν πανελλαδικής εμβέλειας, δεν εξέπεμψε ποτέ σε όλη την χώρα, παρά μόνο στην Αττική, την Θεσσαλονίκη, και σε πολλές μεγάλες πόλεις.

Σε σχέση με τα υπόλοιπα ιδιωτικά πανελλαδικά κανάλια, ο 902 TV απέκτησε προσωρινή άδεια (μαζί με τον πρώτο ΣΚΑΪ) μετά τις βουλευτικές εκλογές του Οκτωβρίου του 1993 και οι οποίες άδειες διατηρούνται με τις παρατάσεις σε ισχύ, παρότι το τέταρτο τμήμα του ΣτΕ έκρινε πως οι αλλεπάλληλες παρατάσεις της νομιμότητας των ραδιοτηλεοπτικών ΜΜΕ είναι παράνομες και αντισυνταγματικές.

Πριν ξεσπάσει η οικονομική κρίση, το κανάλι είχε αρχίσει να έχει οικονομικά προβλήματα, δίχως να ανακάμψει, με αποτέλεσμα αρχικά να απολύσει όλους τους εργαζόμενους του και έπειτα στις 11 Σεπτεμβρίου 2012 να διακοπεί η λειτουργία του αλλά εξαιτίας πιέσεων για αφαίρεση της άδειας επαναλειτούργησε στις 8 Ιανουαρίου 2013.

Στα μέσα του 2013, το κανάλι πουλήθηκε σε εταιρεία συμφερόντων Φίλιππου Βρυώνη, ο οποίος κατέχει το Extra Channel 3 και το Zoom, και στις 11 Σεπτεμβρίου, αντικαταστάθηκε από το Epsilon TV το οποίο πουλήθηκε το 2017 σε εταιρεία συμφερόντων Ιβάν Σαββίδη, για να αντικατασταθεί, με την σειρά του, στις 24 Οκτωβρίου 2018 από το σημερινό Open TV.

Πρόγραμμα
Ως 902 TV μετέδιδε δελτία ειδήσεων, ενημερωτικές εκπομπές, εκπομπές για το θέατρο, σοβιετικής και πολωνικής παραγωγής παιδικά προγράμματα (Μπόλεκ και Λόλεκ, Λύκος και Λαγός), ταινίες ξένης παραγωγής (σχετικά με το έπος του 1940) και εκπομπές τηλεπωλήσεων.

Ως Epsilon, υιοθέτησε το πρόγραμμα των άλλων μεγάλων ιδιωτικών σταθμών, με δελτία ειδήσεων σε συγκεκριμένες ώρες, ελληνικές σειρές, τηλεπαιχνίδια, ψυχαγωγικές εκπομπές και τηλεπωλήσεις.

Διαθεσιμότητα
Από το ξεκίνημά του, εξέπεμπε στη συχνότητα 61 UHF από τον Υμηττό και ήταν το μοναδικό κανάλι που συνέχισε την αναλογική του εκπομπή (ενώ οι υπόλοιποι σταθμοί διέκοψαν το σήμα τους στις 20 Ιουλίου 2012 και η ΕΡΤ αντίστοιχα στις 17 Αυγούστου) έως τις 10 Σεπτεμβρίου 2012 όπου διεκόπη η λειτουργία του λόγω οικονομικών προβλημάτων.

Εξαιτίας των πιέσεων για ενδεχόμενη αφαίρεση της πανελλαδικής άδειας που είχε από το Σεπτέμβριο του 1993, ο σταθμός επαναλειτούργησε στις 8 Ιανουαρίου 2013, μέσω του δορυφόρου Hellas Sat 39E σε όλη την Ελλάδα. Μετά από ένα μήνα (μέσα Φεβρουαρίου), ο ΣΥΡΙΖΑ έκανε σκληρή κριτική στο κανάλι του ΚΚΕ, ζητώντας του τη παύση λειτουργίας του, και την διακοπή μετάδοσης προπαγάνδας που παράγει το κανάλι, με τον κάτοχό του να απαντάει με αυστηρό τόνο λέγοντας ότι οι ειδήσεις στον 902 δεν είναι προπαγάνδα και να μην ασχολείται κανένα κόμμα αποκλειστικά με το τηλεοπτικό και ραδιοφωνικό του σταθμό.

Στις 2 Μαρτίου ξεκίνησε να προβάλλεται μέσω της Digea στις περιοχές που έβλεπαν μόνο ψηφιακό σήμα και αναλογικά στα κέντρα εκπομπής όπου δεν έχουν έως σήμερα ψηφιακό σήμα. Παράλληλα, εξέπεμπε και από την Πάρνηθα στη συχνότητα 28 UHF μέχρι την 1η Αυγούστου 2014, όταν άλλαξαν οι πομποί από αναλογικοί σε ψηφιακοί, ενώ ο σταθμός είχε ήδη μετατραπεί στο Epsilon TV.

Δορυφορικά και πέρα από τον Hellas Sat 39E, εξέπεμπε αναλογικά σε πολλές περιοχές της Ελλάδας μέσω του HotBird 3 (ιδιοκτησία της γαλλικής Eutelsat), λαμβάνοντας από το 2006 άδεια δορυφορικής εκπομπής.

Κριτικές
Το 2012, υπήρχαν φήμες ότι διάφορα επιχειρηματικά σχήματα θα αναλάμβαναν το 902 TV, όπως του ομίλου Real του Νίκου Χατζηνικολάου αλλά και των απλήρωτων εργαζόμενων του πτωχευμένου από την επόμενη χρονιά Alter Channel, ενώ είχε πέσει πρόταση από ανεξάρτητους αριστερούς δημοσιογράφους προκειμένου να αναλάβουν τη διαχείριση του ραδιοτηλεοπτικού 902, για να γίνει ένα ΜΜΕ «όλης της Αριστεράς, με την στήριξη όλων των αριστερών δυνάμεων».902: το πιο πολυσυζητημένο «τέλος εποχής» των τελευταίων ετών

Ιδιοκτησία
Η Ραδιοτηλεοπτική Α.Ε. αποτελεί μέχρι σήμερα το φορέα που διαχειρίζεται και λειτουργεί το κανάλι, ανεξαρτήτως ιδιοκτησιακού καθεστώτος. Αρχικώς, συστάθηκε στις 20 Μαρτίου 1989 έχοντας τον διακριτικό τίτλο 902 Αριστερά στα FM και αποτελεί μετατροπή της Ν. Σταφυλίδης - Α. Καρτερός Ο.Ε. Στο πρώτο διοικητικό συμβούλιο της εταιρείας, συμμετείχε ο Παύλος Τσίμας ως μέλος. Το κανάλι αδειοδοτείται το 1993 αποκτώντας και τεχνική πανελλαδική δικτύωση, με αριθμό πρωτοκόλλου 22414/E3/2992.

Κατά το 2001 και το 2007, τροποποιήθηκε το καταστατικό του φορέα, του οποίου το 100% κατείχε από το 2008 το ΚΚΕ. Λίγους μήνες μετά, τροποποιήθηκε ξανά το καταστατικό του φορέα με επέκταση των δραστηριοτήτων.

Στις 31 Ιουλίου 2013, πραγματοποιήθηκε η πώληση του ραδιοτηλεοπτικού 902 στην A-Orizon Media Ltd. η οποία εδρεύει στη Λεμεσό, υπό τον όρο ότι δεν θα μεταβιβαζόταν με κανέναν τρόπο η Ραδιοτηλεοπτική Α.Ε. σε οποιοδήποτε άλλο πολιτικό κόμμα με μεταβολή στον διακριτικό τίτλο του φορέα σε E-Radio TV και από τη διετία 2018-2020 στο σημερινό Open Beyond έπειτα από νέα αλλαγή ιδιοκτησιακού.

Λογότυπα
 190px 189x189εσ 1990–2006 2006–2013

Παραπομπές

Εξωτερικοί σύνδεσμοι
902 online, ο ιστόχωρος του 902

Κατηγορία:Κομμουνιστικό Κόμμα Ελλάδας
Κατηγορία:Πρώην ελληνικοί τηλεοπτικοί σταθμοί
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1991
Κατηγορία:Τηλεοπτικά κανάλια και σταθμοί οι οποίοι έκλεισαν το 2013